Vientiteollisuus työllistää suomalaisia ja tuo verotuloja, perussuomalaisten puheenjohtaja Jussi Halla-aho sanoo.

Keskituloisia suosivan veropolitiikan ohella perussuomalaiset painottaa yritysten ja teollisuuden asiaa.

Perussuomalaiset haluaa turvata energiaintensiivisen vientisektorin kilpailukyvyn alentamalla sähköveroa ja muita energiaveroja kahden vaalikauden aikana niin, että ne laskevat EU:n minimitasolle.

Verotulot laskisivat energiaverotukseen tehtävien muutosten johdosta vuosittain 140 miljoonalla, perussuomalaisten vaihtoehtobudjetissa arvioidaan.

Perussuomalaiset vastustaa myös dieselin sekoitevelvoitteen asetettamista EU-direktiivin vaatimuksia korkeammalle tasolle, koska tämä aiheuttaa perussuomalaisten puheenjohtajan Jussi Halla-ahon mukaan valtavia kustannuksia kuljetusalalle.

– Suomi on käytännössä viennistä ja muutamasta vientisektorista elävä talous ja meidän täytyy turvata se, ettei liian pitkälle menevällä kansallisella päästövähennystavoitteella tai liian korkealla energian hinnalla ajeta teollisuutta pois Suomesta, koska se on se, mikä työllistää suomalaisia ja tuo verotuloja, Halla-aho sanoo.

Haluatte nostaa työllisyysasteen 75 prosenttiin. Onko teillä muita konsteja työllisyysasteen nostamiseksi kuin keskituloisten veroale ja teollisuuden työpaikkojen turvaaminen?

– Työllisyysastetta voidaan nostaa ainoastaan lisäämällä työn määrää ja toisaalta investoimalla koulutukseen peruskoulussa, toisella asteella ja korkeakouluissa. Ideologisista kokeiluista on luovuttava peruskouluissa, ja toisen asteen rahoitusleikkaukset on peruutettava. Työttömien tai alityöllistyvien maahantuonti pitää lopettaa.

Lisäksi palvelujen kysyntää pitäisi Halla-ahon mukaan pyrkiä lisäämään sillä, että ihmisille jätetään enemmän palkkakuluista käteen alentamalla asumisen ja liikkumisen hintaa. Myös työvoiman sivukuluja tulisi Halla-ahon mukaan alentaa.

Yrittäjiä perussuomalaiset kosiskelee Viron veromallin kaltaisella kannustimella.

Mallissa pk-yritys, joka palkkaa uusia kokopäiväisiä työntekijöitä, vapautettaisiin yhteisöverosta niin kauan, kun se ei jaa omistajilleen osinkoja.

Arvonlisäverollisen liiketoiminnan alarajaa perussuomalaiset nostaisi 10 000 eurosta 20 000 euroon.

Alv-velvollisuuden alarajan nostamisen ja yritysverotuksen muutoksen vuoksi menetettäisiin perussuomalaisten mukaan 100 miljoonan verotulot.

Perussuomalaiset näkevät myös epäkohtia perintöverotuksessa. Verotulot laskisivat perussuomalaisten mukaan tämän vuoksi 40 miljoonalla.

Valtion tulot vähenisivät perussuomalaisten budjettiehdotuksessa 856 miljoonaa, mutta menot vähenisivät yli miljardilla, jolloin budjetti olisi 173 miljoonaa ylijäämäinen.

Varjobudjetissa on kyse teoreettisesta laskuharjoituksesta, mutta se antaa viitteitä perussuomalaisten prioriteeteista, jos puolue nousee hallitukseen.